Document ID: 32012R0865

A BIZOTTSÁG 865/2012/EU VÉGREHAJTÁSI RENDELETE
(2012. szeptember 21.)
az olajbogyó-ágazatban működő piaci szereplők szervezetei, azok munkaprogramjai és finanszírozása tekintetében az 1234/2007/EK tanácsi rendelet alkalmazására vonatkozó részletes szabályok megállapításáról szóló 867/2008/EK rendelet módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (1) (az egységes közös piacszervezésről szóló rendelet) és különösen annak 103. cikke (2) bekezdésének harmadik albekezdésére, összefüggésben 4. cikkével,
mivel:
(1)
A 867/2008/EK bizottsági rendelet (2) 11. cikke alapján az olajbogyó-ágazatban működő piaci szereplők szervezetei, biztosíték letétbe helyezése mellett, jogosult éves kiadásaiknak legfeljebb 90 %-át megkaphatják előleg formájában. E célból a tagállamok a munkaprogram minden egyes végrehajtási évének kezdő hónapját követő hónap vége előtt kifizetik az előleg első részletét.
(2)
E rendelkezés, amelynek célja, hogy lehetővé tegye a munkák gyors megkezdését, a gazdasági válság következtében Görögországban nem hozta meg a kívánt hatást. A válság nyomán a piaci szereplők egyes szervezetei nem tudták letétbe helyezni a 867/2008/EK rendelet 11. cikkének (4) bekezdésében meghatározott biztosítékot, ennek megfelelően nem voltak jogosultak az említett cikk (2) bekezdése szerinti előleg felvételére, ezért nem indították be a 2012-2015 közötti időszakra vonatkozó programjaikat.
(3)
A körülményekre tekintettel célszerű engedélyezni, hogy az érintett tagállam a 867/2008/EK rendelet 11. cikke (2) bekezdésének első albekezdésében foglalt előleg első részletét kivételesen 2012. szeptember 30-i határidővel fizethesse ki, ami lehetővé tenné a kedvezményezettek számára, hogy ismételten felhasználhassák az előző munkaprogramokkal összefüggésben letétbe helyezett és időközben felszabadított biztosítékokat, feltéve, hogy minden vonatkozó feltétel teljesül.
(4)
A 867/2008/EK rendeletet ezért ennek megfelelően módosítani kell.
(5)
Az intézkedés hatékonyságának biztosítása érdekében indokolt előírni, hogy e rendelet az Európai Unió Hivatalos Lapjában való kihirdetését követő napon lépjen hatályba.
(6)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
A 867/2008/EK rendelet 11. cikkének (2) bekezdése a következő albekezdéssel egészül ki:
„Az első albekezdéstől eltérően, a 2012-2015 közötti időszakra vonatkozóan jóváhagyott munkaprogramok első végrehajtási évében Görögországnak 2012. szeptember 30-ig van lehetősége kifizetni a piaci szereplők érintett szervezeteit megillető, az (1) bekezdésben említett összeg felének megfelelő első részletet.”
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. szeptember 21-én.

Labels: 2
18
19
6